Tom Behnke (KF), 2013-05-03:
Tak for det.
Og tak for at forespørgselsdebatten er rejst.
Det giver sådan set anledning til indledningsvis sådan helt generelt og overordnet at sige, at færdselssikkerhed jo ligger os alle stærkt på sinde, og det er jo ikke bare i Danmark, men i hele Europa, man diskuterer færdselssikkerhed meget.
Og fra en situation for bare ganske få år siden, hvor der var uhyggeligt mange, der blev slået ihjel i trafikken, og så til i dag, hvor vi er nede på rekord få, der bliver slået ihjel i trafikken, kan vi jo se, at det kan lade sig gøre; det kan betale sig at yde en indsats.
Det er også hensigtsmæssigt, at man på tværs af landegrænserne når frem til nogle fælles spilleregler, altså at vi sammen laver nogle fælles standarder, nogle fælles løsninger på det her, der gør, at vi får en bedre trafikkultur, en bedre trafiksikkerhed, så vi får færre uheld og dermed også færre dræbte og hårdt kvæstede.
Så det er en rigtig, rigtig god udvikling, vi har været igennem, ikke bare i Danmark, men i hele Europa på det her område, og det synes jeg der er god grund til at hejse og kippe med flaget for, for det er så vigtigt.
Det er jo et af de områder, faktisk en af de aktiviteter her i samfundet, hvor der er flest, der bliver slået ihjel.
Så det er vigtigt, at vi hele tiden fokuserer på det.
Det er også vigtigt, når vi har debatten her, at vi tager udgangspunkt i, at formålet med, at vi har et EU, et fællesskab i EU, jo er, at vi har nogle fælles regler, for det gør det nemmere for alle.
Det gør det nemmere, når vi krydser landegrænserne, at vi, havde jeg nær sagt, kører i den samme side af vejen, at vi har fælles spilleregler for, hvordan det skal komme til at fungere.
På samme måde som det er smart, at vi har de samme regler både i Fåborg og i Frederikshavn, er det også smart, at vi har det i resten af EU.
Det gør livet nemmere for alle.
Så det synes vi også er godt.
Men når det så er sagt, kan der jo godt være grund til, at vi sådan helt generelt kigger på, hvordan andre lande så implementerer de direktiver, der kommer.
Vi har jo en lang række direktiver på det her område, vi har tiltrådt dem alle sammen.
Det har så betydet, at der er kommet en lang, lang række af kategorier af kørekort, og det har altså også gjort det noget uoverskueligt i øjeblikket med alle de forskellige kategorier.
Det har også givet nogle overgangsproblemer.
Der er hvert fald nogle, der har fået temmelig ondt i maven over overgangsreglerne for motorcykelkørekort.
Jeg tror, det er faldet på plads efterhånden, men det har da givet problemer – det er der slet ingen tvivl om.
Og det kunne vi godt være med til at se på, altså om vi kunne gøre det på en smartere måde, og at vi fremadrettet lærer af de fejl, vi begår.
Jeg hørte, hvad ministeren sagde, nemlig at når vi taler om motorcykler, er der kommet en lille lempelse der; man har blødt en lille smule op på det område.
Men hvad med lastbiler?
Der har jeg i hvert fald ikke hørt at der skulle være blødt op på det.
Så det var noget af det, man også kunne tage med ind at se på, for det er jo ikke hensigtsmæssigt, at man skal have været mekaniker i nærmest en menneskealder, før man kan få lov til at komme ud at prøvekøre den lastbil, man selv har stået og repareret.
Men som sagt: Vi synes, at det er udmærket, vi har fået rejst denne forespørgselsdebat.
Vi havde også gerne set, at der havde været flertal for det forslag til vedtagelse, som vi også står bag, så vi fik kigget os lidt omkring og kigget på den måde, som vi gør tingene på i Danmark.
Kunne det have været gjort smartere?
Det vil regeringen, det vil flertallet ikke være med til.
Fred være med det.